

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinsko vijeće**

**KLASA: 024-02/24-01/10**

**URBROJ: 2186-3-02-24-2**

**Cestica, ­02.12.2024.**

**ZAPISNIK**

sa 20. sjednice Općinskog vijeća Općine Cestica održane dana 28. studenog 2024. godine u prostorijama Kulturnog centra Općine Cestica s početkom u 19:00 sati.

**PRISUTNI VIJEĆNICI:** Darko Majhen, Denis Kotolenko, Ivan Bednjanić Bunić, Darijan Vinter, Ivan Hohnjec, Tanja Kotolenko, Ana Kutnjak, Žarko Rodeš, Josip Cestar, Sandra Babić, Marjan Županić, Matija Dregarić, Nikola Ščuric

**OSTALI PRISUTNI:** Mirko Korotaj (općinski načelnik), Ksenija Borić

**ZAPISNIČAR:** Gabriela Kos

Predsjednik vijeća Darko Majhen pozdravlja sve prisutne i konstatira da su od ukupno 13 vijećnika/ca svi prisutni te postoji kvorum. Prelazi na usvajanje Zapisnika sa 19. sjednice i 3. izvanredne sjednice Općinskog vijeća Općine Cestica. Pita da li ima primjedbi na zapisnike? Vijećnik Žarko Rodeš moli samo da se obrazac za glasanje šalje na mail, a ne putem dropboxa jer ga nije mogao popuniti i zato nije glasao. Primjedba se uvažava i drugi puta će dobiti kako je tražio. Pošto nema drugih primjedaba stavlja Zapisnik sa 18. sjednice i 3. izvanredne na usvajanje. Svi vijećnici glasaju za te predsjednik konstatira da su Zapisnici usvojeni jednoglasno, sa 13 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**PITANJA**

Vijećnik Matija Dregarić pozdravlja sve prisutne te govori o problemu odbačenog otpada u Gornjem Vratnu oko Romskog naselja te što će se poduzeti vezano s time, kako tome stati na kraj?

Vijećnica Sandra Babić postavlja pitanje da li se u Općini Cestica još planiraju postavljati ''ležeći policajci'' jer je dobila prijedlog da se postave u Dubravi Križovljanskoj u Vinogradskoj ulici te kolika je cijena postavljanja istog? Nadalje moli da se proba na autobusne stanice izvjesiti vozni red jer se često taj vozni red mijenja pa je mještanima teško to pratiti, a ima i dosta turista koji se voze busom pa bi bilo dobro da takvo nešto postoji.

Vijećnik Marijan Županić upozorava na pune kontejnere na groblju u Velikom Lovrečanu te moli da se što prije isprazne.

Vijećnik Žarko Rodeš pozdravlja sve prisutne i postavlja pitanje kada će Općina konačno preuzeti dječji vrtić? Već je bilo i otvaranje novog dograđenog djela, Odluku smo donijeli prije par sjednica, pa kada se očekuje to preuzimanje? Nadalje postavlja pitanje da li će Općina Cestica nakon što je financirala kućišta za kamere za mjerenje brzine, elektro radove i plaćanje mjesečne rate struje imati nekakve financijske koristi od toga? I na kraju govori o tome da su roditelji brežnog djela Općine pokrenuli inicijativu da se po njihovu djecu pošalje kombi vozilo jer im je problem doći do škole te da li bi Općina mogla sudjelovati u financiranju kombija?

Vijećnik Josip Cestar govori o tome kako su Hrvatske šume izložile drvnu masu na Lovrečan Bregu u blizini Matijašeca te je došlo do ulegnuća ceste, pa bi trebalo reagirati na vrijeme da ne bi došlo do nekakvog odrona. Nadalje postavlja pitanje da li je moguće u Mihalić zgradi u Dubravi K. povećati jačinu struje, jer je jako slaba i ako se u prostoji nešto organizira i upale se grijalice stalo se isključuje.

**ODGOVORI:**

Na pitanje vijećnika Matije Dregarića načelnik odgovara da je Općina pripremila Odluku kojom će se podići kazne za neprimjereno odlaganje otpada, a ovo sada što je odloženo ćemo dati očistiti, a u Romskom naselju odrediti će se dio na koji će moći odlagati višak otpada, pa kada bude raspisani natječaj FZOEU-a javiti ćemo se i dati očistiti. Uz komunalnog redara osigurat ćemo i zaštitarsku službu koja će povremeno patrolirati na području na kojem je najviše odbačenog otpada.

Na pitanje vijećnice Sandre Babić načelnik odgovara da je Općina Cestica pokrenula niz mjera i aktivnosti za sigurnost u prometu, od postavljanja kamera za nadzor brzine, postavljanje ležećih policajaca na prometnicama, postavljanja znakova i semafora, no svakako još ima u planu izgradnju pješačke staze od Lovrečana do Jarki i od Križovljana Radovečkog do Radovca, kao i postavljanje ležećih policajaca u Gornjem Vratnu u Viničkoj ulici, na Gmajni te u Lovrečanu od Ulice Svetog Lovre prema Jarkima. Trošak postavljanja ležećeg policajca iznosi ukupno 13.177,50 eura, a u to je uračunat projekt 1.100,00 eura, postavljanje sa signalizacijom 11.252,50 eura i stručni nadzor 825,00 eura.

Na pitanje vijećnika Marijana Županića načelnik odgovara da se smeće sa groblja redovito odvozi, ali su sada kontejneri puni jer tako je uviojek i prije i poslije Svih Svetih, ali očistit će se.

Na pitanja vijećnika Žarka Rodeša načelnik odgovara da je vrtić otvoren i da su djeca već u gornjem djelu te ima devet skupina, a Javna ustanova je pred završetkom. Trenutno se čeka upis u sudski registar, nakon toga ćemo morati donijeti još nekoliko odluka na općinskom vijeću i planiramo da bi već sa svibnjem 2025. mogao biti pod Općinu. Vijećnik Žarko Rodeš postavlja pitanje da je već skoro prošlo dvije godine od kada smo sve to skupa pokrenuli i nije mu jasno da to tako dugo traje? Načelnik odgovara da je to procedura i da traje dugo. Na drugo pitanje vezano uz kamere odgovara da za sada nemamo mi ništa od naplate kazni no ako prođe inicijativa Udruga općina onda možda budemo i mi mogli dobiti u proračun dio od naplaćenih kazni. Na treće pitanje načelnik odgovara na Općina podržava inicijativu za prijevoz učenika koji su na brežnom djelu općine, a podržava i Varaždinska županija. Ako uspije ova inicijativa onda će moći naša djeca iz Natkrižovljana ići na Cesticu u školu nakon 4. razreda.

Na pitanje vijećnika Josipa Cestara načelnik odgovara damu je poznato da Hrvatske šume rade nešto na potezu Dubrava K. – Lovrečan Breg no nije mu poznato da bi došlo do oštećenja ceste, ali obići će teren da vidi. Već su jednom bili oštetili cestu no nakon našeg upozorenja su izvršili popravke. Što se pak tiče struje u Mihalić zgradi nikada mi do sada nitko nije rekao da bi bilo problema sa strujom, no svakako ćemo ispitati i povećati jačinu ako ima potrebe.

Predsjednik vijeća zahvaljuje na pitanjima i odgovorima, te prelazi na utvrđivanje dnevnog reda za 20. sjednicu. Predsjednik vijeća pita da li ima netko dopunu ili izmjenu dnevnog reda? Pošto izmjena i dopuna nema Predsjednik vijeća daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 13 glasova:

**Dnevni red:**

1. Donošenje II. Izmjena i dopuna Proračuna Općine Cestica za 2024. godinu a) I. izmjene i dopune Programa održavanja komunalne infrastrukture na području općine Cestica za 2024. godinu

b) II. izmjene i dopune Programa gradnje objekata i uređaja komunalne infrastrukture za 2024. godinu

2. Donošenje Proračuna Općine Cestica za 2025. g i projekcije za 2026. i 2027. g.

a) Donošenje Programa održavanja komunalne infrastrukture na području Općine Cestica za 2025. godinu

b) Donošenje Programa gradnje objekata i uređaja komunalne infrastrukture za 2025. godinu

3. Donošenje Odluke o izvršavanju Proračuna Općine Cestica za 2025. godinu

4. Donošenje Odluke o donošenju Strategije upravljanja imovinom Općine Cestica za razdoblje 2024. – 2030.

5. Donošenje Plana upravljanja i raspolaganja imovinom Općine Cestica za 2025. g.

6. Donošenje Odluke o poslovima utvrđivanja, evidentiranja, nadzora, naplate i ovrhe radi naplate općinskih poreza u 2025. godini

7. Donošenje Odluke o izmjeni i dopuni Odluke o sufinanciranju smještaja djece u predškolsku ustanovu

8. Donošenje Odluke o izmjeni i dopuni Odluke o upravljanju grobljima na području općine Cestica

9. Odluku o izmjeni i dopuni Odluke o komunalnom redu na području općine Cestica

10. Donošenje Odluke o sufinanciranju kupnje i ugradnje muljne pumpe

11. Donošenje Odluke o donošenju Plana djelovanja Općine Cestica u području prirodnih nepogoda za 2025. godinu

12. Donošenje Odluke o donošenju Plana djelovanja civilne zaštite Općine Cestica

13. Donošenje Plana razvoja sustava civilne zaštite na području općine Cestica za 2025. godinu s trogodišnjim financijskim učincima

14. Donošenje Analize stanja sustava civilne zaštite na području Općine Cestica za 2024. godinu

**TOČKA 1.**

**II. IZMJENE I DOPUNE PRORAČUNA OPĆINE CESTICA ZA 2024. GODINU a) I. izmjene i dopune programa održavanja komunalne infrastrukture na području općine cestica za 2024. godinu**

**b) II. izmjene i dopune programa gradnje objekata i uređaja komunalne infrastrukture za 2024. godinu**

Predsjednik vijeća otvara točku 1. i daje riječ načelniku. Načelnik ukratko obrazlaže da se prihodovna strana povećala za 370.000,00 eura jer je došlo do povećanja prihoda od poreza, a na rashodovnoj strani su vidljiva sredstva koja su raspoređena za sanaciju klizišta u Goričnoj ulici u Radovcu, zatim na klizište Furjan u Kolarovcu, 150.000,00 eur je utrošeno na izgradnju cesta, 40.000,00 eura za opremanje dječjeg vrtića, 8.000,00 eura za radne bilježnice te 23.000,00 eura stavka za plaće, a radi povećanje načelnikove plaće.

Predsjednik vijeća otvara raspravu.

Nitko se ne javlja za raspravu.

Predsjednik vijeća daje II. Izmjene i dopune Proračuna Općine Cestica za 2024. godinu sa I. izmjenama i dopunama Programa održavanja komunalne infrastrukture na području općine Cestica za 2024. godinu i II. izmjenama i dopunama Programa gradnje objekata i uređaja komunalne infrastrukture za 2024. godinu na usvajanje.

Od 13 vijećnika/ca 10 glasa za i 4 su suzdržana. Predsjednik vijeća konstatira da su II. Izmjene i dopune Proračuna Općine Cestica za 2024. godinu sa I. izmjenama i dopunama Programa održavanja komunalne infrastrukture na području općine Cestica za 2024. godinu i II. izmjenama i dopunama Programa gradnje objekata i uređaja komunalne infrastrukture za 2024. godinu **usvojene većinom glasova**.

**TOČKA 2.**

**PRORAČUN OPĆINE CESTICA ZA 2025. G I PROJEKCIJE ZA 2026. I 2027. G.**

**a) Program održavanja komunalne infrastrukture na području općine Cestica za 2025.**

**b) Program gradnje objekata i uređaja komunalne infrastrukture za 2025. g.**

Predsjednik vijeća otvara točku 2. te daje riječ načelniku koji obrazlaže da su planirani prihodi za 2025. godinu 6.753.910,00 eura, dok su rashodi 6.108.910,00 eura, nadalje govori o tome kako su osigurana sredstva za investicije za projekte koji su u tijeku – adaptacija Društvenog doma Gornje Vratno, izgradnja objekta u Jarkima, energetske obnove Društvenog doma u Radovec Polju, DVD-a Lovrečan – Dubrava i DVD-a Babinec (Općina plaća onaj dio koji bi trebali platiti DVD-i), osigurana su sredstva za održavanje puteva, za smještaj djece u dječji vrtić izdvaja se 25% iz proračuna, financira se produženi boravak – učiteljice, pomagači u nastavi, dodjeljuju se sredstva udrugama kao i svake godine, za sportske udruge i DVD-je su malo povećana sredstva jer su im i troškovi porasli, osigurana su i sredstva za investicije za varkom jer je 50% naših sredstava.

Otvara se rasprava.

Nitko se ne javlja za raspravu, te predsjednik vijeća daje Proračun Općine Cestica za 2025. g i projekcije za 2026. i 2027. g. sa Programom održavanja komunalne infrastrukture na području Općine Cestica za 2025. godinu i Programom gradnje objekata i uređaja komunalne infrastrukture za 2025. godine na usvajanje.

Od 13 vijećnika/ca 4 su suzdržani i 9 je za. Predsjednik vijeća konstatira da je Proračun Općine Cestica za 2025. g i projekcije za 2026. i 2027. g. sa Programom održavanja komunalne infrastrukture na području Općine Cestica za 2025. godinu i Programom gradnje objekata i uređaja komunalne infrastrukture za 2025. godine **usvojen većinom glasova**.

**TOČKA 3.**

**ODLUKA O IZVRŠAVANJU PRORAČUNA OPĆINE CESTICA ZA 2025. GODINU**

Predsjednik vijeća otvara točku 3. te daje riječ načelniku koji spominje zaduženja koja su trenutno aktualna, a ta zaduženja su rađena uz suglasnost Ministarstva Financija i Općinskog vijeća. Za II. fazu uređenja Križovljangrada biti će dobiveno 250.000,00 eura dok će cjelokupna investicija koštati oko 311.000,00 eura.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Odluku o izvršavanju Proračuna Općine Cestica za 2025. godinu na usvajanje.

Od 13 vijećnika/ca 4 vijećnika je suzdržano, a 9 vijećnika glasa za. Predsjednik vijeća konstatira da je Odluka o izvršavanju Proračuna Općine Cestica za 2025. godinu **usvojena većinom glasova**.

**TOČKA 4.**

**ODLUKE O DONOŠENJU STRATEGIJE UPRAVLJANJA IMOVINOM OPĆINE CESTICA ZA RAZDOBLJE 2024. – 2030.**

Predsjednik vijeća otvara točku 4. te daje riječ načelniku koji objašnjava ukratko da Strategija određuje dugoročne ciljeve i smjernice za upravljanje i raspolaganje imovinom u vlasništvu Općine Cestica i da se njome želi osigurati ekonomski svrhovito, učinkovito i transparentno upravljanje imovinom Općine Cestica, uz očuvanje i pronalaženje optimalnih rješenja za Općinu pri upravljanju i raspolaganju imovinom.

Predsjednik vijeća otvara raspravu.

Vijećnik Žarko Rodeš postavlja pitanje dali i poljoprivredno zemljište koje je u vlasništvu RH spada u tu strategiju? Načelnik odgovara da je i to obuhvaćeno strategijom jer poljoprivredno zemljište je u vlasništvu RH ali općina njime raspolaže.

Nitko se više ne javlja za raspravu, te predsjednik vijeća daje Odluku o donošenju Strategije upravljanja imovinom Općine Cestica za razdoblje 2024.-2030. na usvajanje.

Od 13 vijećnika/ca svi vijećnice/ce glasaju za. Predsjednik vijeća konstatira da je Odluka o donošenju Strategije upravljanja imovinom Općine Cestica za razdoblje 2024.-2030. **usvojena jednoglasno**.

**TOČKA 5.**

**PLANA UPRAVLJANJA I RASPOLAGANJA IMOVINOM OPĆINE CESTICA ZA 2025. G.**

Predsjednik vijeća otvara točku 5. te daje riječ načelniku koji objašnjava da su u toj odluci pobliže objašnjeni procesi na koji način Općina upravlja i raspolaže općinskom imovinom i na koji način se utroše prihodi od prodaje nekretnina i zakupa poslovnih prostora.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Plan upravljanja i raspolaganja imovinom Općine Cestica za 2025. godinu na usvajanje.

Od 13 vijećnika/ca, svi glasaju za. Predsjednik vijeća konstatira da je Plan upravljanja i raspolaganja imovinom Općine Cestica za 2025. godinu **usvojen jednoglasno**.

**TOČKA 6.**

**ODLUKE O POSLOVIMA UTVRĐIVANJA, EVIDENTIRANJA, NADZORA, NAPLATE I OVRHE RADI NAPLATE OPĆINSKIH POREZA U 2025. GODINI**

Predsjednik vijeća otvara točku 6. te daje riječ načelniku koji objašnjava da svake godine porez na potrošnju kao i porez na kuće za odmor povjeravamo Poreznoj upravi Varaždinskoj.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Odluku o poslovima utvrđivanja, evidentiranja, nadzora, naplate i ovrhe radi naplate općinskih poreza u 2025. godini na usvajanje.

Od 13 vijećnika/ca, svi glasaju za. Predsjednik vijeća konstatira da je Odluka o poslovima utvrđivanja, evidentiranja, nadzora, naplate i ovrhe radi naplate općinskih poreza u 2025. godini **usvojena jednoglasno**.

**TOČKA 7.**

**ODLUKA O IZMJENI I DOPUNI ODLUKE O SUFINANCIRANJU SMJEŠTAJA DJECE U PREDŠKOLSKU USTANOVU**

Predsjednik vijeća otvara točku 7. te daje riječ načelniku koji objašnjava da se riječ boravište dodala u postojeću odluku jer se sve više ljudi doseljava u Općinu i ne mogu si odmah srediti prebivalište, a imaju djecu za vrtić koja po našoj staroj Odluci nemaju pravo na to.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Odluku o izmjeni i dopuni Odluke o sufinanciranju smještaja djece u predškolsku ustanovu na usvajanje.

Od 13 vijećnika/ca, svi glasaju za. Predsjednik vijeća konstatira da je Odluka o izmjeni i dopuni Odluke o sufinanciranju smještaja djece u predškolsku ustanovu **usvojena jednoglasno**.

**TOČKA 8.**

**ODLUKE O IZMJENI I DOPUNI ODLUKE O UPRAVLJANJU GROBLJIMA**

**NA PODRUČJU OPĆINE CESTICA**

Predsjednik vijeća otvara točku 8. te daje riječ načelniku koji govori o tome kako je na groblju Cestica postavljen zid za urne, pa će se uskoro moći kupiti takvo mjesto, a pošto u dosadašnjoj Odluci nije navedena cijena takvog grobnog mjesta i godišnja naknada predlaže da se ide sa takvom dopunom.

Predsjednik vijeća otvara raspravu.

Vijećnik Žarko Rodeš postavlja pitanje koliko je to koštalo i tko je uprava koja se spominje u Odluci o grobljima koja bi trebala kontrolirati radove koji se zbivaju na groblju, da li to netko kontrolira? Ima napravljenih grobova koji su se proširili na način da se ne može proći pokraj. Načelnik odgovara da je to koštalo oko 25.000,00 eura, a što se tiče uprave, Anemona upravlja grobljima na području Općine i oni su ti koji daju odobrenja za radove, na starom djelu groblja je problematično dok je u novom djelu sve sređeno.

Nitko se više ne javlja za raspravu, te predsjednik vijeća daje Odluku o izmjeni i dopuni Odluke o upravljanju grobljima na području općine Cestica na usvajanje.

Od 13 vijećnika/ca, svi glasaju za. Predsjednik vijeća konstatira da je Odluka o izmjeni i dopuni Odluke o upravljanju grobljima na području općine Cestica **usvojena jednoglasno**.

**TOČKA 9.**

**ODLUKA O IZMJENI I DOPUNI ODLUKE O KOMUNALNOM REDU**

**NA PODRUČJU OPĆINE CESTICA**

Predsjednik vijeća otvara točku 9. te daje riječ načelniku koji predlaže da se ide sa takvim izmjenama i dopunama kazni i da bi to bila jedna od mjera kako smanjiti odbacivanje otpada u okoliš.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Odluku o izmjeni i dopuni Odluke o komunalnom redu na području općine Cestica na usvajanje.

Od 13 vijećnika/ca, svi glasaju za. Predsjednik vijeća konstatira da je Odluku o izmjeni i dopuni Odluke o komunalnom redu na području općine Cestica **usvojena jednoglasno**.

**TOČKA 10.**

**ODLUKA O SUFINANCIRANJU KUPNJE I UGRADNJE MULJNE PUMPE**

Predsjednik vijeća otvara točku 10. te daje riječ načelniku koji predlaže da se svima onima kojima je potrebna pumpa sufinancira 1.000,00 eura. Ako bude trošak veći, ostalo će sami financirati.

Predsjednik vijeća otvara raspravu.

Vijećnik Žarko Rodeš komentira da je na 18. sjednici Općinskog vijeća rečeno da će Varkom sufinancirati pumpe, oni nisu napravili posao kako treba, a mi ćemo sada stvarati trošak. Načelnik odgovara da je prije bio drugačiji dogovor, ali od toga ništa, pa mi sami trebamo nešto poduzeti. Vijećnik Ivan Hohnjec postavlja pitanje da li je taj dogovor na pismeno i tko će financirat popravak pumpi? Načelnik odgovara da će popravak financirati svatko sebi. Vijećnik Ivan Bednjanić Bunić predlaže samo nekoliko korekcija izmjene i dopune riječi u 3. članku Odluke koje je zapisničar zapisao.

Nitko se više ne javlja za raspravu, te predsjednik vijeća daje Odluku o sufinanciranju kupnje i ugradnje muljne pumpe na usvajanje.

Od 13 vijećnika/ca, svi glasaju za. Predsjednik vijeća konstatira da je Odluka o sufinanciranju kupnje i ugradnje muljne pumpe **usvojena jednoglasno**.

**TOČKA 11.**

**ODLUKA O DONOŠENJU PLANA DJELOVANJA OPĆINE CESTICA U PODRUČJU PRIRODNIH NEPOGODA ZA 2025. GODINU**

Predsjednik vijeća otvara točku 11. te objašnjava da sada slijede dokumenti u idućih nekoliko točaka iz područja civilne zaštite koji se moraju donositi svake godine uz usvajanje Proračuna.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Odluku o donošenju Plana djelovanja Općine Cestica u području prirodnih nepogoda za 2025. godinu na usvajanje.

Od 13 vijećnika/ca, svi glasaju za. Predsjednik vijeća konstatira da je Odluka o donošenju Plana djelovanja Općine Cestica u području prirodnih nepogoda za 2025. godinu **usvojena jednoglasno**.

**TOČKA 12.**

**ODLUKA O** **DONOŠENJU PLANA DJELOVANJA CIVILNE ZAŠTITE OPĆINE CESTICA**

Predsjednik vijeća otvara točku 12. te daje riječ pročelnici koja objašnjava da nakon što je na 16. sjednici Općinskog vijeća Općine Cestica usvojena Procjene rizika od velikih nesreća za Općinu Cestica trebalo je i izraditi ovaj dokument koji je stavljen na usvajanje.

Predsjednik vijeća otvara raspravu.

Nitko se ne javlja za raspravu, te predsjednik vijeća daje Odluku o donošenju Plana djelovanja civilne zaštite Općine Cestica na usvajanje.

Od 13 vijećnika/ca, svi glasaju za. Predsjednik vijeća konstatira da je Odluka o donošenju Plana djelovanja civilne zaštite Općine Cestica **usvojena jednoglasno**.

**TOČKA 13.**

**PLAN RAZVOJA SUSTAVA CIVILNE ZAŠTITE NA PODRUČJU OPĆINE CESTICA ZA 2025. GODINU S TROGODIŠNJIM FINANCIJSKIM UČINCIMA**

Predsjednik vijeća otvara točku 13. i otvara raspravu.

Nitko se ne javlja za raspravu, te predsjednik vijeća daje Plan razvoja sustava civilne zaštite na području općine Cestica za 2025. godinu s trogodišnjim financijskim učincima na usvajanje.

Od 11 vijećnika/ca, svi glasaju za. Predsjednik vijeća konstatira da je Plan razvoja sustava civilne zaštite na području općine Cestica za 2025. godinu s trogodišnjim financijskim učincima **usvojen jednoglasno**.

**TOČKA 14.**

**ANALIZA STANJA SUSTAVA CIVILNE ZAŠTITE NA PODRUČJU OPĆINE CESTICA ZA 2024. GODINU**

Predsjednik vijeća otvara točku 14. i otvara raspravu.

Nitko se ne javlja za raspravu, te predsjednik vijeća daje Analizu stanja sustava civilne zaštite na području općine Cestica za 2024. godinu na usvajanje.

Od 13 vijećnika/ca, svi glasaju za. Predsjednik vijeća konstatira da su Analize stanja sustava civilne zaštite na području općine Cestica za 2024. godinu **usvojene jednoglasno**.

Predsjednik vijeća zahvaljuje vijećnicima/cama na dolasku i prije zaključenja 20. sjednice Općinskog vijeća Općine Cestica daje riječ općinskom načelniku koji poziva sve vijećnike/ce na Advent u Cestici i na Barbarino u Natkrižovljan, a predsjednik vijeća predlaže datum 04.01.2025. za izlet i druženje. Nakon informacija zaključuje 20. sjednicu Općinskog vijeća Općine Cestica.

Sjednica završila u 20:10 sati.

ZAPISNIČAR:

Gabriela Kos

PREDSJEDNIK OPĆINSKOG VIJEĆA:

Darko Majhen, mag. pol.